ΟΔΗΓΙΑ 1999/103/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 24ης Ιανουαρίου 2000 για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μέτρησης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95, την πρόταση της Επιτροπής(1), τη γνώμη της Οικονομικής και Κοινωνικής Επιτροπής(2), Αποφασίζοντας με τη διαδικασία του άρθρου 251 της συνθήκης(3), Εκτιμώντας τα ακόλουθα: (1) Σε διεθνές επίπεδο, η 19η Γενική Διάσκεψη Μέτρων και Σταθμών (1991) επεξέτεινε τον κατάλογο των προθεμάτων SI που πρέπει να χρησιμοποιούνται για πολλαπλάσια και υποπολλαπλάσια των μονάδων SI. (2) Ο Διεθνής Οργανισμός Τυποποίησης (ISO) αναθεώρησε τις αρχές και τους κανόνες που αφορούν ποσότητες και μονάδες, όπως προβλέπονται στο διεθνές πρότυπο ISO 31· το διεθνές πρότυπο ISO 1000 ορίζει τους κανόνες για την πρακτική χρήση του συστήματος SI. (3) Το κείμενο της οδηγίας 80/181/ΕΟΚ του Συμβουλίου(4) πρέπει να ευθυγραμμιστεί με τις διεθνείς αυτές συμφωνίες και πρότυπα. (4) Ορισμένες τρίτες χώρες δεν δέχονται στην αγορά τους προϊόντα που φέρουν σήμανση μόνο σε νόμιμες μονάδες μέτρησης που ορίζονται στην οδηγία 80/181/ΕΟΚ· οι επιχειρήσεις που εξάγουν τα προϊόντα τους προς τις χώρες αυτές θα αντιμετωπίσουν μειονέκτημα εάν οι συμπληρωματικές ενδείξεις δεν εφαρμόζονται πλέον μετά την 31η Δεκεμβρίου 1999· επομένως, θα πρέπει να επιτραπούν συμπληρωματικές ενδείξεις σε μη νόμιμες μονάδες μετά από αυτή την ημερομηνία. (5) Η εφαρμογή της οδηγίας 80/181/ΕΟΚ πρέπει να επανεξεταστεί και να ληφθούν τα κατάλληλα μέτρα με σκοπό τη χρήση παγκοσμίου συστήματος· η διαδικασία του άρθρου 18 της οδηγίας 71/316/ΕΟΚ του Συμβουλίου(5) εφαρμόζεται, κατά περίπτωση, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 80/181/ΕΟΚ τροποποιείται ως εξής: 1. Στο άρθρο 3 παράγραφος 2, η ημερομηνία "31 Δεκεμβρίου 1999" αντικαθίσταται από την ημερομηνία "31 Δεκεμβρίου 2009". 2. Προστίθεται το ακόλουθο άρθρο: "Άρθρο 6α Τα θέματα σχετικά με την εφαρμογή της παρούσας οδηγίας, και ιδίως το θέμα των συμπληρωματικών ενδείξεων, θα εξεταστούν λεπτομερέστερα και, εφόσον είναι αναγκαίο να θεσπιστούν τα κατάλληλα μέτρα σύμφωνα με τη διαδικασία που αναφέρεται στο άρθρο 18 της οδηγίας 71/316/ΕΟΚ του Συμβουλίου(6)." 3. Το παράρτημα τροποποιείται ως εξής: α) Στο κεφάλαιο Ι, το κείμενο κάτω από τον πίνακα του σημείου 1.1.1. αντικαθίσταται από το ακόλουθο: "Η θερμοκρασία Κελσίου t ορίζεται ως η διαφορά t = Τ - Τ0 μεταξύ των δύο θερμοδυναμικών θερμοκρασιών Τ και Τ0, όπου Τ0 = 273,15 Κ. Ένα διάστημα ή διαφορά θερμοκρασίας μπορούν να εκφραστούν είτε σε kelvin, είτε σε βαθμούς Κελσίου. Η μονάδα 'βαθμός Κελσίου' είναι ίση με τη μονάδα 'kelvin'". β) Οι ορισμοί των συμπληρωματικών μονάδων SI που ακολουθούν τον πίνακα στο σημείο 1.2.1. αντικαθίστανται από το ακόλουθο κείμενο: "Μονάδα επίπεδης γωνίας Το ακτίνιο είναι η επίπεδη γωνία που περιέχεται μεταξύ δύο ακτίνων ενός κύκλου, οι οποίες, επί της περιφερείας του κύκλου, αποκόπτουν τόξο μήκους ίσου με εκείνο της ακτίνας. (Διεθνές πρότυπο ISO 31 - 1, 1992) Μονάδα στερεάς γωνίας Το στερακτίνιο είναι η στερεά γωνία κώνου, ο οποίος, έχοντας την κορυφή του στο κέντρο σφαίρας, αποκόπτει επί της επιφανείας της σφαίρας αυτής εμβαδόν ίσο προς το εμβαδόν τετραγώνου με πλευρές μήκους ίσου προς την ακτίνα της σφαίρας. (Διεθνές πρότυπο ISO 31 - 1, 1992)" γ) Ο πίνακας του σημείου 1.3. αντικαθίσταται από τον ακόλουθο: ΘΕΣΗ ΠΙΝΑΚΑ " δ) Το σημείο 3 αντικαθίσταται από το ακόλουθο κείμενο: "3. ΜΟΝΑΔΕΣ ΠΟΥ ΧΡΗΣΙΜΟΠΟΙΟΥΝΤΑΙ ΣΤΟ SI, ΤΩΝ ΟΠΟΙΩΝ ΟΙ ΤΙΜΕΣ ΣΤΟ SI ΠΡΟΚΥΠΤΟΥΝ ΠΕΙΡΑΜΑΤΙΚΑ ΘΕΣΗ ΠΙΝΑΚΑ Σημείωση: Τα προθέματα και τα σύμβολά τους που παρατίθενται στο σημείο 1.3 εφαρμόζονται στις δύο αυτές μονάδες και τα σύμβολά τους." Άρθρο 2 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 9 Φεβρουαρίου 2001. Ενημερώνουν αμέσως σχετικά την Επιτροπή. Οι διατάξεις αυτές, όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη. Άρθρο 3 Με την επιφύλαξη της οδηγίας 80/181/ΕΟΚ, τα κράτη μέλη, επιτρέπουν ή συνεχίζουν να επιτρέπουν μετά την 31η Δεκεμβρίου 1999 τη χρήση των συμπληρωματικών ενδείξεων που αναφέρονται στο άρθρο 3 της ανωτέρω οδηγίας. Άρθρο 4 Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων. Βρυξέλλες, 24 Ιανουαρίου 2000.

[Source: multi_eurlex | Tokens: 4217]